Document ID: 32001D0229

Neuvoston päätös,
tehty 12 päivänä maaliskuuta 2001,
luvan antamisesta Alankomaille soveltaa eriytettyä valmisteverokantaa vähärikkiseen kaasuöljyyn direktiivin 92/81/ETY 8 artiklan 4 kohdassa säädettyä menettelyä noudattaen
(2001/229/EY)
EUROOPAN UNIONIN NEUVOSTO, joka
ottaa huomioon Euroopan yhteisön perustamissopimuksen,
ottaa huomioon kivennäisöljyjen valmisteverojen rakenteiden yhdenmukaistamisesta 19 päivänä lokakuuta 1992 annetun neuvoston direktiivin 92/81/ETY(1) ja erityisesti sen 8 artiklan 4 kohdan,
ottaa huomioon komission ehdotuksen,
sekä katsoo seuraavaa:
(1) Direktiivin 92/81/ETY 8 artiklan 4 kohdan mukaisesti neuvosto voi yksimielisesti komission ehdotuksesta antaa jäsenvaltiolle luvan ottaa käyttöön kivennäisöljyjen valmisteveroja koskevia täydentäviä verovapautuksia tai veronalennuksia erityisistä poliittisista syistä.
(2) Alankomaat on pyytänyt lupaa soveltaa eriytettyä valmisteverokantaa vähärikkiseen kaasuöljyyn (50 ppm) 1 päivästä tammikuuta 2001. Tämä eriytetty kanta, jonka enimmäismäärä on 0,085 Alankomaiden guldenia litralta, hyödyttää kaikkia tällaisen moottoripolttoaineen kuluttajia.
(3) Tämä vähärikkinen dieselpolttoaine vastaa kyseiselle moottoripolttoaineelle bensiinin ja dieselpolttoaineiden laadusta ja 13 päivänä lokakuuta 1998 annetun Euroopan parlamentin ja neuvoston direktiivin 98/70/EY(2) liitteessä IV säädettyjä ympäristöperusteisia laatuvaatimuksia (50 ppm). Kyseisen direktiivin 4 artiklan 1 kohdan c alakohdan mukaisesti tällaisen moottoripolttoaineen käyttö on pakollista 1 päivästä tammikuuta 2005.
(4) Muille jäsenvaltioille on ilmoitettu edellä esitetyistä seikoista.
(5) Alankomaiden viranomaisten suunnittelema toimenpide on degressiivinen sen mukaan, mikä on kyseisen moottoripolttoaineen saatavuus Alankomaiden markkinoilla suhteessa kulutukseen saatetun kaasuöljyn kokonaismäärään. Se noudattaa kivennäisöljyjen valmisteverojen määrien lähentämisestä 19 päivänä lokakuuta 1992 annetun neuvoston direktiivin 92/82/ETY(3) 5 artiklassa tarkoitettua vähimmäisvalmisteverokantaa.
(6) Poikkeus noudattaa ympäristötavoitetta: toimenpiteen on todettu parantavan ilmanlaatua.
(7) Käytettävissä olevien tietojen perusteella komissio ja kaikki jäsenvaltiot katsovat, että eriytetyn valmisteverokannan soveltaminen vähärikkiseen kaasuöljyyn ei vääristä kilpailua yhteisen edun vastaisesti eikä haittaa sisämarkkinoiden toimintaa. Ne ovat varmistuneet tämän polttoaineen riittävästä saatavuudesta ja laadusta Alankomaissa.
(8) Tämä päätös ei vaikuta perustamissopimuksen 87 ja 88 artiklan mukaisesti mahdollisesti toteutettavien valtiontukimenettelyjen tuloksiin eikä vapauta jäsenvaltioita velvollisuudesta ilmoittaa komissiolle mahdollisista valtiontuista perustamissopimuksen 88 artiklan mukaisesti.
(9) Komissio tarkastelee määräajoin alennuksia ja vapautuksia tarkistaakseen, vääristävätkö ne kilpailua, haittaavatko ne sisämarkkinoiden toimintaa ja ovatko ne yhteisön ympäristönsuojelupolitiikan mukaisia.
(10) Neuvoston on tarkasteltava tätä päätöstä uudelleen komission ehdotuksesta ennen 31 päivää joulukuuta 2004, joka on tällä päätöksellä myönnetyn luvan päättymispäivä,
ON TEHNYT TÄMÄN PÄÄTÖKSEN:
1 artikla
1. Neuvoston direktiivin 92/81/ETY 8 artiklan 4 kohdan mukaisesti Alankomaille annetaan lupa soveltaa eritytettyä valmisteverokantaa vähärikkiseen kaasuöljyyn (50 ppm) 1 päivästä tammikuuta 2001.
2. Tämän eriytetyn verokannan, joka on degressiivinen ja jonka enimmäisarvo on 0,085 Alankomaiden guldenia litralta, on noudatettava direktiivissä 92/82/ETY säädettyjä velvoitteita ja erityisesti sen 5 artiklassa säädettyjä vähimmäisverokantoja.
3. Tämän eriytetyn valmisteverokannan on hyödytettävä syrjimättä kaikkia kaasuöljyn (50 ppm) kuluttajia.
2 artikla
Jollei neuvoston komission ehdotuksesta ennakolta toteuttamasta tarkastelusta muuta johdu, tämän luvan voimassaolo päättyy 31 päivänä joulukuuta 2004.
3 artikla
Tätä päätöstä sovelletaan 1 päivästä tammikuuta 2001.
4 artikla
Tämä päätös on osoitettu Alankomaille.
Tehty Brysselissä 12 päivänä maaliskuuta 2001.

Labels: 2
15
14
18